รายงานของคณะกรรมการตรวจสอบ

เรียน ผู้ถือหุ้น

ธนาคารกรุงศรีอยุธยา จำกัด (มหาชน)

คณะกรรมการตรวจสอบมีความเป็นอิสระเพื่อปฏิบัติหน้าที่ตามขอบเขต
ความรับผิดชอบที่ระบุในกฎบัตรของคณะกรรมการตรวจสอบที่ได้รับมอบหมายจากคณะกรรมการธนาคาร
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ประกาศของตลาดหลักทรัพย์แห่งประเทศไทย และธนาคารแห่งประเทศไทย
คณะกรรมการตรวจสอบประกอบด้วยกรรมการอิสระจำนวน 3 ท่าน ประกอบด้วย

1. นางสาวพจนีย์ ธนวรานิช ประธานกรรมการตรวจสอบ

2.  นายวิรัช ไพรัชพิบูลย์ กรรมการตรวจสอบ

3. นายพงศ์อดุล กฤษณะราช กรรมการตรวจสอบ

โดยมี นางสาวพรรณทิพา หาญนรเศรษฐ์
ผู้บริหารสูงสุดกลุ่มงานตรวจสอบทำหน้าที่เป็นเลขานุการคณะกรรมการตรวจสอบ

ในปี 2555 มีการประชุมรวมทั้งสิ้น 18 ครั้ง โดยเป็นการประชุมร่วมกับผู้สอบบัญชีเป็นการเฉพาะ
โดยไม่มีฝ่ายจัดการเข้าร่วมประชุมด้วย 2 ครั้ง
และมีการรายงานผลการประชุมให้คณะกรรมการธนาคารทราบทุกครั้ง
ซึ่งสรุปสาระสำคัญของการดำเนินการได้ดังนี้

 รายงานทางการเงิน

สอบทานงบการเงินรายไตรมาส งบการเงินครึ่งปี และประจำปีของธนาคาร
และงบการเงินรวมของธนาคารและบริษัทย่อย โดยประชุมพิจารณาร่วมกับผู้สอบบัญชี
และผู้บริหารในสายบัญชีและการเงิน เพื่อให้มั่นใจว่างบการเงินแสดงฐานะทางการเงินอย่างถูกต้อง
เป็นไปตามมาตรฐานการบัญชีและพระราชบัญญัติธุรกิจสถาบันการเงิน
รวมทั้งมีการประชุมเป็นการเฉพาะกับผู้สอบบัญชีโดยไม่มีฝ่ายจัดการเข้าร่วมประชุม
เพื่อสอบถามถึงความเป็นอิสระ ความร่วมมือจากธนาคาร
และประเด็นที่อาจก่อให้เกิดความเสียหายหรือทุจริตที่มีนัยสำคัญ

 ระบบการควบคุมภายในและการตรวจสอบภายใน

อนุมัติการทบทวนกฎบัตรและนโยบายการตรวจสอบของกลุ่มงานตรวจสอบภายในเพื่อให้เป็นปัจจุบันและเหมาะสม
รวมทั้งอนุมัติแผนงานตรวจสอบประจำปีซึ่งเน้นการตรวจสอบตามความเสี่ยงตลอดจนการปรับปรุงแผนงานตรวจสอบ
เพื่อตอบสนองต่อการเปลี่ยนแปลงที่เกิดขึ้น
พร้อมทั้งติดตามผลการปฏิบัติงานตรวจสอบจนบรรลุผลตามเป้าหมายที่กำหนดไว้ นอกจากนี้
ได้สอบทานและติดตามผลการตรวจสอบภายในและข้อสังเกตจากผู้ตรวจสอบภายนอก
เพื่อพิจารณาถึงความเพียงพอ เหมาะสม และประสิทธิผลของระบบการควบคุมภายในของธนาคาร

นอกจากนี้ยังได้พิจารณารายงานการตรวจสอบพิเศษประจำปี 2554
เรื่องการประเมินประสิทธิภาพของการตรวจสอบภายใน
และการประเมินธุรกรรมของธนาคารพาณิชย์ที่มีลักษณะหรือเงื่อนไขพิเศษแตกต่างจากปกติ
และสอบทานรายงานผลการตรวจสอบด้านการประเมินความเพียงพอของเงินกองทุน (ICAAP:
Internal Capital Adequacy Assessment Process)
และคณะกรรมการตรวจสอบได้รับทราบผลการประเมินนโยบายการบริหารความต่อเนื่องทางธุรกิจ
(Business Continuity Management: BCM Policy)
และแผนรองรับการดำเนินธุรกิจอย่างต่อเนื่อง (Business Continuity Plan: BCP)
รวมทั้งแผนฉุกเฉินด้านงานเทคโนโลยีสารสนเทศ (Disaster Recovery Plan: DRP)
ก่อนนำเสนอต่อคณะกรรมการธนาคาร

 รายการที่เกี่ยวโยงกันหรืออาจมีความขัดแย้งทางผลประโยชน์

พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
เพื่อให้มีการดำเนินการอย่างสมเหตุสมผลเช่นเดียวกับรายการทางการค้าปกติทั่วไป
และมีการเปิดเผยข้อมูลอย่างโปร่งใสโดยถือหลักความระมัดระวัง ความซื่อสัตย์สุจริต ความโปร่งใส
การเปิดเผยข้อมูลอย่างเพียงพอ และประโยชน์สูงสุดของธนาคาร
ที่ได้รับรายงานจากหน่วยงานต่างๆ ก่อนนำเสนอคณะกรรมการธนาคาร
หรือผู้มีอำนาจอนุมัติที่เกี่ยวข้อง

 ธรรมาภิบาล

เป็นอีกช่องทางหนึ่งในการรับเรื่องร้องเรียน
เพื่อให้ครอบคลุมข้อร้องเรียนจากผู้มีส่วนได้ส่วนเสียทุกกลุ่ม
และรับทราบผลการดำเนินการแก้ไขเรื่องร้องเรียนดังกล่าวเพื่อให้มั่นใจว่ามีการจัดการข้อร้องเรียนอย่างเหมาะสมและโปร่งใส

 การบริหารความเสี่ยง

พิจารณารายงานจากคณะกรรมการบริหารความเสี่ยงของธนาคารเกี่ยวกับการควบคุมดูแลและบริหารจัดการ
ประเมิน ติดตาม ตลอดจนการบริหารความเสี่ยงโดยรวมของธนาคาร
ซึ่งรวมถึงสรุปความเสียหายด้านปฏิบัติการ สาเหตุ
และแนวทางป้องกันเพื่อไม่ให้เกิดเหตุการณ์ดังกล่าวขึ้นอีกในอนาคต รวมถึง
พิจารณารายงานจากฝ่ายสอบทานสินเชื่อ
กลุ่มงานบริหารความเสี่ยงของธนาคารเกี่ยวกับผลการสอบทานและการติดตามการแก้ไขของฝ่ายสินเชื่อและฝ่ายงานอื่นๆ
ที่เกี่ยวข้อง ตลอดจนซักถามเกี่ยวกับประเด็นที่พบจากการสอบทาน
และการดำเนินการแก้ไขเพื่อให้กระบวนการให้สินเชื่อของธนาคารมีความเหมาะสม

 การปฏิบัติตามกฎเกณฑ์

สอบทานการปฏิบัติตามกฎระเบียบ รวมถึงประกาศตลาดหลักทรัพย์แห่งประเทศไทย
และระเบียบและข้อกำหนดของธนาคารแห่งประเทศไทย
โดยพิจารณาผลการกำกับดูแลการปฏิบัติตามกฎเกณฑ์จากรายงานคณะกรรมการกำกับดูแลกิจการ
และผลการตรวจสอบของกลุ่มตรวจสอบภายใน

 ผู้สอบบัญชี

พิจารณาคัดเลือกและเสนอแต่งตั้งผู้สอบบัญชีของธนาคารโดยพิจารณาคุณสมบัติตามที่ธนาคารแห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์กำหนด
โดยผู้สอบบัญชีดังกล่าวไม่ได้มีความสัมพันธ์หรือมีส่วนได้เสียกับธนาคาร ผู้บริหาร ผู้ถือหุ้นรายใหญ่
หรือผู้เกี่ยวข้องในลักษณะที่จะมีผลกระทบต่อการปฏิบัติงานที่มีความเป็นอิสระ ทั้งไม่ได้เป็นกรรมการ
พนักงาน ลูกจ้าง หรือดำรงตำแหน่งหน้าที่ใดๆ ของธนาคาร
ตลอดจนพิจารณาค่าธรรมเนียมในการสอบบัญชีตามที่เห็นว่าเหมาะสม
ซึ่งได้รับอนุมัติจากที่ประชุมผู้ถือหุ้นแล้ว

คณะกรรมการตรวจสอบมีความเห็นว่า
ธนาคารได้จัดทำรายงานทางการเงินขึ้นอย่างเหมาะสมและเพียงพอ
และสอดคล้องกับกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และระเบียบข้อบังคับของธนาคารแห่งประเทศไทย
ทั้งนี้ ระบบการควบคุมภายในที่มีอยู่ทำให้เชื่อมั่นว่า ข้อมูลทางการเงินมีความสมบูรณ์
ถูกต้องเชื่อถือได้และมีการเปิดเผยอย่างเพียงพอ
การควบคุมภายในและการตรวจสอบภายในมีความเหมาะสมและมีประสิทธิผล
ครอบคลุมกระบวนการปฏิบัติงานที่มีความเสี่ยงสูง ธนาคารมีการกำกับดูแล
การปฏิบัติงานตามกฎเกณฑ์อย่างเคร่งครัด ผู้สอบบัญชีภายนอกมีความเป็นอิสระ
รายการที่เกี่ยวโยงกันหรือรายการที่อาจมีความขัดแย้งทางผลประโยชน์มีความสมเหตุสมผล
ตลอดจนมีระบบการบริหารความเสี่ยงที่มีประสิทธิภาพ
ตามวัตถุประสงค์ที่ได้รับมอบหมายจากคณะกรรมการธนาคาร

[]

(นางสาวพจนีย์ ธนวรานิช)

ประธานกรรมการตรวจสอบ